เวลาของมนุษย์ กำลังถูกแย่ง
ในโลกนี้มีมนุษย์ 7,700 ล้านคน ทุกคนมีเวลา 24 ชั่วโมงเท่ากัน ในขณะที่ ค่าเฉลี่ยของคนที่เข้าถึงอินเทอร์เน็ตทั่วโลก 4,200 ล้านคน อยู่ที่ 6 ชั่วโมง  ถ้าให้คำนวณแล้วเวลาทั้งหมดที่เกิดขึ้นบนอินเทอร์เน็ตบนโลกนี้ คือ 25,200 ล้านชั่วโมงต่อวัน  ทั้งที่เมื่อ 30 ปีก่อน ตัวเลขนี้เป็นศูนย์..  แล้ว 25,200 ล้านชั่วโมงต่อวันบนอินเทอร์เน็ต ทำให้มนุษย์เปลี่ยนไปอย่างไรบ้าง ลงทุนแมนจะเล่าให้ฟัง
2 ม.ค. 2562

เวลาของมนุษย์ กำลังถูกแย่ง / โดย ลงทุนแมน
ในโลกนี้มีมนุษย์ 7,700 ล้านคน
ทุกคนมีเวลา 24 ชั่วโมงเท่ากัน
ในขณะที่ ค่าเฉลี่ยของคนที่เข้าถึงอินเทอร์เน็ตทั่วโลก 4,200 ล้านคน อยู่ที่ 6 ชั่วโมง
ถ้าให้คำนวณแล้วเวลาทั้งหมดที่เกิดขึ้นบนอินเทอร์เน็ตบนโลกนี้ คือ 25,200 ล้านชั่วโมงต่อวัน
ทั้งที่เมื่อ 30 ปีก่อน ตัวเลขนี้เป็นศูนย์..
แล้ว 25,200 ล้านชั่วโมงต่อวันบนอินเทอร์เน็ต ทำให้มนุษย์เปลี่ยนไปอย่างไรบ้าง
ลงทุนแมนจะเล่าให้ฟัง
เรื่องนี้อาจจะเริ่มด้วยคำถามที่ว่า
ถ้าให้เราเลือกระหว่าง..
ดูทีวี หรือ ดู YouTube
ไปห้องสมุด หรือ ค้นหาจาก Google
อ่านหนังสือพิมพ์ หรือ อ่านเรื่องที่เราสนใจใน Facebook หรือ Twitter
คำตอบของเราคืออะไร..
หากคำตอบของเราคือ YouTube, Google, Facebook หรือ Twitter
ก็อาจจะแปลความหมายได้ว่า เวลาของเรากำลังถูกแย่งไปอยู่บนโลกอินเทอร์เน็ตมากขึ้น
แล้วธุรกิจเหล่านี้ได้อะไรจากเรา?
ปี 2000 มีคนค้นหาใน Google 14,000 ล้านครั้ง 
ปี 2017 มีคนค้นหาใน Google 1,200,000 ล้านครั้ง
ผลประกอบการบริษัท Alphabet เจ้าของ Google และ YouTube
ปี 2000 รายได้ 961,000 ล้านบาท กำไร 280,000 ล้านบาท
ปี 2017 รายได้ 3,632,000 ล้านบาท กำไร 415,000 ล้านบาท
ที่น่าสนใจคือ ธุรกิจที่อยู่บนโลกอินเทอร์เน็ตหลายบริษัท ไม่ได้ต้องการ “เงิน” จากเรา แต่ต้องการ “เวลา” จากเรา
จะเห็นได้ว่าเราเข้าไปเล่น Google หรือ YouTube ฟรี โดยไม่มีค่าใช้จ่าย ซึ่งทั้ง 2 แพลตฟอร์มต้องการตัวเลขการใช้งาน และเวลาจากเรา เพื่อขายโฆษณา
เมื่อไปดูสัดส่วนรายได้ปี 2017 Alphabet มีสัดส่วนรายได้จากการโฆษณากว่า 86%..
ในทำนองเดียวกัน Facebook เปิดให้บริการฟรี และรายได้ของเฟซบุ๊กเกือบทั้งหมดก็มาจากโฆษณาเช่นกัน
จนตอนนี้ Facebook กลายมาเป็นแอปพลิเคชันมือถือที่คนทั่วโลกเล่นมากสุดในแต่ละวัน สูงถึงวันละ 41 นาที
สิ่งเหล่านี้แสดงให้เห็นว่า เวลาของเราส่วนใหญ่ในแต่ละวัน กำลังหมดไปกับโลกอินเทอร์เน็ตที่อยู่บนหน้าจอ
แล้วถ้าถามว่าบริษัทเหล่านี้ได้อะไรจากเรา?
หลายคนบอกว่าบริษัทต้องการ เงิน จากผู้ใช้งาน
แต่จริงๆ แล้วมัน คือ เวลาของเรา..
เวลาของเรา กำลังถูกย้ายจากกิจกรรมเดิมๆ ที่เราเคยทำในอดีต 
มาอยู่บนโลกอินเทอร์เน็ต
ช่วงเวลาระหว่างกินข้าว กำลังถูกแย่ง
ช่วงเวลาเราเข้าห้องน้ำ กำลังถูกแย่ง
แม้แต่ช่วงเวลาที่ เราไม่ทำอะไร รอต่อแถวซื้อสินค้า รอสัญญาณไฟจราจร ยังถูกแย่ง..
อินเทอร์เน็ตสร้างผลกระทบโดยตรงต่อทุกธุรกิจบนโลกนี้
จนทำให้สมัยนี้มีธุรกิจใหม่ๆ เกิดขึ้น และประสบความสำเร็จในระยะเวลาอันสั้น
ในขณะที่มีอีกหลายธุรกิจที่ต้องล้มหายตายจากไปอย่างรวดเร็ว..
ตอนนี้สิ่งสำคัญในการทำธุรกิจ คงไม่ใช่การทำให้ผู้บริโภคจ่ายเงินซื้อสินค้าเรามากเท่าไร
แต่ประเด็นสำคัญคือ ใครจะแย่งเวลาจากผู้บริโภคได้มากกว่ากัน
จากเรื่องนี้อาจทำให้เราคิดได้ว่า เวลาของเราทุกคนนั้นมีค่า
อย่างน้อยบริษัทยักษ์ใหญ่ต่างก็พากันแย่งเวลาของเรา
แล้วตัวเราเอง..
กำลังจัดการเวลาที่มีค่าของเรานั้นอย่างไร?
บางคนเลือกที่จะใช้เวลาที่มีอยู่ให้เกิดประโยชน์และคุ้มค่า
ในขณะที่บางคนเลือกที่จะทิ้งเวลาไป
อย่างไร้ค่า..
----------------------
อ่านเรื่อง ธนาคารเวลา ได้ที่ 
ติดตามเรื่องราวบริษัทชั้นนำของโลก ได้ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-
-